**Zoé, a bánatos bálna, avagy XXI. századi állatmese**

Hol volt, hol nem volt, valahol az Óperenciás-tengeren is túl…illetve rosszul mondom, épp, hogy nem túl, hanem benne, az Óperenciás-világtenger legkellősebb közepében élt, mit élt, egyenesen lubickolt, viháncolt, víz-alatti-szlalomozott, prüszkölt, fújt és énekelt, volt hogy kimondottan áriázott egy csodaszép, csodanagy és csodamindenséges bálnalányka: Zoé. Hát mit mondjak: Zoé olyan boldog bálna volt, hogy nem volt hetedhét tengeren olyan boldog cet. Mert hát reggel, ahogy a nap fényes sugarai megcsillantak az Óperenciás-világtengeren, Zoé szemei felpattantak, csettintett egyet óriásuszonyával, és azt énekelte, hogy: Ma csooodaszéééép napom lesz! És úgy is volt. A csodaszép napok mindig egy kiadós úszással kezdődtek: hétszer hetvenhét mérföld nyugatra, aztán hétszer hetvenhét mérföld délnek, aztán hétszer hetvenhét mérföld északnak, aztán hétszer hetvenhét mérföld keletre. Közben ízletes planktonreggeli. Ezekre a hétszer hetvenhét úszásokra Zoét elkísérte Filoména, a bálnamama. Filoména mindig megértően szemlélte boldogan lubickoló csemetéjét, búgó hangján csak akkor szólalt meg, ha látott egy jókora úszó planktontömeget. Akkor ezt búgta: Zoéééé, jobbra tőled friss planktoncsemegeeee! Zoé akkor kinyitotta kicsinek nem nevezhető száját, és benyelte a friss reggeli planktoncsemegét, a bálnabendő legeslegjobb tápanyagát. A reggelit követte a nyílt tengeri hátsüttetés, aztán a világítórák-ebéd, aztán az Óperenciás Bálnatávúszó Bajnokság, ahol Zoé rendre az első három helyezett között végzett, aztán látogatás Pakánál, a nagyapjánál, aki mindig mesélt a régi bálnalegendákból. Szóval, vidáman teltek-múltak a napok. Ahogy telniük-múlniuk kellett az Óperenciás-világtengeren. S ki tudja, meddig teltek-múltak volna így még, ha nincs… hát igen, ha nincs….na ja, ha nincs….az ember. Mindenféle jók és mindenféle borzalmak legfőbb okozója. Mert már az is bálnaövön aluli ütés volt a bálnák békés világában, hogy az ember óriási szigonyokkal vadászni kezdett az Óperenciás-világtengerek szelíd óriására. És az sem volt szép tett az embertől, hogy part menti vegyi üzemeiből olykor savas eső potyogott a hatalmas cetkobakokra, de az már mindennek a teteje volt, amikor…. De térjünk vissza Zoé egy csodás reggeli hétszer hetvenhét mérföldes dél felé tartó lubickolására, meg Filoména búgására, hogy „jobbra tőled...” Filoména már épp bele akarta búgni Zoé fülébe az ínycsiklandó planktontömeget, és Zoé már nyitotta is a száját, mikor anyja észrevette, hogy az úszó sziget csöppet sem plankton, a legkevésbé sem tengeri féreg, még csak nem is világítórákocskák csapata, hanem…Filoménának fogalma sem volt, hogy micsoda. Ilyet még soha nem látott, pedig már jó ideje járta az Óperenciást. Ilyenről soha nem mesélt Paka, a bálnalegendákat kívülről fújó bálnanagyapó. A baj csak az volt, hogy mire Filoména rájött, hogy az úszó izé sem nem plankton, sem nem világítórák, s mire kimondta volna, hogy „jobbra tőled …ismeretlen eredetű sziget, talán veszély a bálnagyomornak, édes lányom Zoé, be ne nyeld”, na szóval, mire ezt mind kimondta volna, Zoé bizony lehörpintette a szigetet úgy, ahogy volt. Színesen, zizegősen, feliratokkal, feliratok nélkül, lyukasan, szakadozottan vagy éppenséggel lyuk nélkül, tökéletes szalagfülekkel. Ami azt illeti, ez volt annak a mindennek a teteje, amit az ember küldött az Óperenciásra. Mert az ember imádta ezt a színes és zizegős, feliratos vagy felirat nélküli csodát. Imádta, és fonott kosarait a kosárfonók legnagyobb bánatára erre a színes zizegősre cserélte. Elképesztő mennyiségeket használt belőle: ma egy sárga, holnap öt lila, holnapután egy tucat csíkos, boltban, piacon, péknél, cipőnek, kenyérnek, kukához, tornacsukához…egyszóval mindig és mindenütt lebegtette a színes zizegőst. Aztán, ahogy nem kellett, elhajította. Használj és dobj el! – ajánlotta a kényelmet a színes zizegős. Az ember pedig használta és eldobta. Eldobta, ahová érte. Mit neki erdei tisztás, friss patakocska vagy Óperenciás. Ugyan kérem, csak nem fogja egy holmiféle Óperenciás-világtenger meggátolni az embert bármiben is? Dobta, hajította, szélnek eresztette a színes zizegőst, a szél meg felkapta, zizegtette, a színes zizegős meg zizegett és repült meg szállongott, aztán valahogy csak csapatokba verődött az Óperenciáson. Innentől pedig már csak egyetlen nyelés választotta el a planktonra és világítórákocskákra éhes bendőktől. Na most, ha azt gondoljátok, hogy szomorúan fog véget érni ez a mese, mert Zoé megette az úszó színes zizegő szigetet, akkor tévedtek. A valóságban, ott, tényleg rosszul végződnek ezek a történetek. Sőt, mondhatni nagyon rosszul. De ez itt kérem egy mese: és nem végződhet rosszul. Ezért röviden elmesélem, hogy Zoét, az ekkor már rettentően bánatos bálnát, elvitték a bálnakórházba, ahol Doktor Tohunga, a világszerte elismert bálnadoktor megállapította a kórt: Poliamidicitis. Szerencsére Tohunga doktor a gyógymódot is tudta. És bár sosem árulta el hogyan, de kivarázsolta Zoé bendőjéből a színes zizegőst. Mármost, mi ebből a tanulság? Mert minden becsületes mesében van tanulság. Hát kérem: nem az a tanulság, hogy Zoé telhetetlen volt, s telhetetlenségében még az úszó poliamid-szigetet is benyelte. Ó nem. A tanulság ennél sokkal, de sokkal szomorúbb.

*Kiss Enikő*